Diari Oficial de la Generalitat Valenciana


Sumari del DOGV 5155, del 15-12-2005 (2005/13076)

RESOLUCIÓ de 24 d'octubre de 2005, de la Direcció General de Patrimoni Cultural Valencià, de la Conselleria de Cultura, Educació i Esport, de la Generalitat Valenciana, per la qual s'acorda incoar expedient per a la delimitació de l'entorn de protecció de les restes del castell i les muralles de Chelva, i l'establiment de la seua corresponent normativa protectora.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13025


Data del document
:   24-10-2005

Organisme emissor
:   Conselleria de Cultura, Educació i Esport

Tipus de document
:   Resolució

Descriptors 

:   * Chelva
    * monument
    * patrimoni arquitectònic
    * protecció del patrimoni
    * ben cultural

RESOLUCIÓ de 24 d'octubre de 2005, de la Direcció General de Patrimoni Cultural Valencià, de la Conselleria de Cultura, Educació i Esport, de la Generalitat Valenciana, per la qual s'acorda incoar expedient per a la delimitació de l'entorn de protecció de les restes del castell i les muralles de Chelva, i l'establiment de la seua corresponent normativa protectora. [2005/A13692]
  
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents en el territori de la Comunitat Valenciana que, a l'entrada en vigor d'esta, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol i en virtut de l'atribució legal o automàtica de condició monumental continguda en les seues disposicions addicionals primera i segona d'esta última norma. Les restes del castell i les muralles de Chelva constituïxen, doncs, per ministeri de la llei un bé d'interés cultural amb la categoria de monument.
  
D'acord amb esta atribució ex lege de la condició monumental, la resolució adoptada en data 19 de febrer del 2002 per la Direcció General de Belles Arts i Béns Culturals va acordar inscriure les restes del castell de Chelva en el Registre General de Béns d'Interés Cultural amb la categoria de monument, i les va dotar del corresponent codi identificatiu. El 3 de juny del 2004 es va procedir a inscriure en el mateix registre i amb el mateix codi identificatiu les muralles de Chelva en la mesura que estan associades al primer immoble monumental.
  
La disposició transitòria primera, paràgraf segon, de la Llei 4/1998, d'11 de juny, del Patrimoni Cultural Valencià, permet a la Conselleria de Cultura, Educació i Esport complementar les declaracions de béns d'interés cultural produïdes abans de l'entrada en vigor de la dita llei a fi d'adaptar el seu contingut als requisits que s'hi establixen.
  
En compliment del que disposen els articles 27 i 28 de la Llei d'11 de juny de 1998, de la Generalitat Valenciana, i vist l'informe emés pel Servici del Patrimoni Arquitectònic i Mediambiental d'esta Direcció General, favorable a la incoació d'expedient per a la delimitació de l'entorn de protecció de les restes del castell i les muralles de Chelva i determinar la normativa protectora d'estos, la Direcció General de Patrimoni Cultural Valencià de la Conselleria de Cultura, Educació i Esport de la Generalitat Valenciana, ha resolt:
  
Primer
  
Incoar expedient per a la delimitació de l'entorn de protecció de les restes del castell i les muralles de Chelva i determinar la normativa protectora d'estos.
  
Els annexos que s'adjunten a la present resolució delimiten literalment i gràficament l'entorn de protecció i establixen la normativa protectora d'estos.
  
Segon
  
En compliment d'allò que s'ha preceptuat en l'article 27.3 de la Llei del Patrimoni Cultural Valencià, notificar esta resolució a l'Ajuntament de Chelva i als possibles interessats i fer-los saber que, de conformitat amb el que establixen els articles 35 i 36, en relació amb el 27.4 de la llei, la realització de qualsevol intervenció, tant en el monument com en el seu entorn, haurà de ser autoritzada preceptivament per esta Direcció General amb caràcter previ a la seua realització i a l'atorgament de llicència municipal, si és el cas, quan esta resulte preceptiva.
  
Tercer
  
La present incoació, d'acord amb el que establix l'article 33 de la Llei 4/1998, d'11 de juny, del Patrimoni Cultural Valencià, determina la suspensió de l'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'immoble i el seu entorn de protecció, així com de les dites actuacions quan siguen dutes a terme directament per les entitats locals. Queden, igualment suspesos els efectes de les ja atorgades, suspensió els efectes de la qual, de conformitat amb la limitació temporal continguda en el paràgraf segon de l'article 33 de la Llei 4/1998, d'11 de juny, del Patrimoni Cultural Valencià, es resoldran després de la declaració. No obstant això, la Direcció General de Patrimoni Cultural Valencià podrà autoritzar les actuacions mencionades quan considere que manifestament no perjudiquen els valors del bé que motiven la incoació, així com les obres que, per causa d'un major o interés general, hagen de realitzar-se inajornablement, segons el que disposa el paràgraf primer del dit article.
  
Quart
  
Que, en compliment d'allò que s'ha preceptuat en l'article 27.3 de la llei, es notifique la present resolució al Registre General de Béns d'Interés Cultural per a la seua anotació preventiva.
  
Quint
  
Que la present resolució, amb els seus annexos, es publique en el Diari Oficial de la Generalitat Valenciana i en el Boletín Oficial del Estado.
  
València, 24 d'octubre de 2005.- El director general de Patrimoni Cultural Valencià: Manuel Muñoz Ibáñez.
  
ANNEX I
  
Delimitació literal
  
1. Justificació de la delimitació proposada.
  
El criteri general seguit per a la delimitació de l'entorn de protecció consistix a incloure dins de la seua àrea els següents elements urbans:
  
- Parcel·les que limiten directament amb la que ocupa el bé d'interés cultural, al qual pot afectar, tant visualment com físicament qualsevol intervenció que es realitze sobre estes.
  
- Parcel·les que donen al mateix espai públic que el bé d'interés cultural i que constituïxen l'entorn visual i ambiental immediat i en què qualsevol intervenció que es realitze puga suposar una alteració de les condicions de la seua percepció o del caràcter de l'espai urbà.
  
- Espais públics en contacte directe amb el bé d'interés cultural i les parcel·les enumerades anteriorment i que constituïxen part del seu ambient urbà immediat.
  
- Edificacions o qualsevol element del paisatge urbà que, encara que no tinguen una situació d'immediatesa amb el bé d'interés cultural, afecten de forma fonamental la seua percepció.
  
2.Delimitació de l'entorn
  
Origen: cantó est de la parcel·la 08 de l'illa 16077, punt A.
  
Sentit: horari.
  
Línia delimitadora: la línia incorpora la parcel·la número 08 de l'illa 16815, gira al nord per l'eix del carrer de Los Mártires fins a tornar a girar a l'est i incloure l'església. Continua per les fatxades de l'illa 18975 que donen al carrer en projecte número 20. Gira al sud per l'eix del carrer de Nuestro Señor del Remedio, per la plaça de El Arrabal i pel carrer de El Arrabal. Creua l'illa 18093 entre les parcel·les 26 i 27 i gira a l'oest per les fatxades de les parcel·les de l'illa 18464 que donen al carrer Mangraneros. Creua el carrer Peirería, continua per la fatxada est de la parcel·la número 24 de l'illa 17148 i des d'allí es dirigix al cantó sud-est de l'illa 16781. Prosseguix per les parts posteriors de l'illa 16582 fins a la número 08 i continua per la prolongació d'esta part posterior fins a l'illa 14485, les parcel·les 14, 15, 16, 17 i 18 de la qual també incorpora. Arriba al carrer Murtera, gira a l'oest i creua l'illa 14835 entre les parcel·les 38 i 39 i 50 i 51 i 07 i 08. Creua el carrer en projecte número 16, recorre la fatxada est de l'illa 27 i gira a l'oest per les parts posteriors de les parcel·les de l'illa 14583 que donen al carrer Hollerías. Creua el carrer San Francisco de Asís i recorre les parts posteriors de les parcel·les de la 19 a la 07. Creua el carrer i recorre les parts posteriors de les parcel·les 05 i 06 de l'illa número 14206. Seguix pel carrer de El Hoyo i travessa l'illa número 14399 entre les parcel·les números 20 i 21, fins a la mitgera de la parcel·la número 13. Recorre les parts posteriors de les parcel·les 11 i 09 i la fatxada nord de la parcel·la 09. Creua el carrer i incorpora les parcel·les 20, 19, 18, 17, 16, 15 i 14 de l'illa 15494. Creua el carrer en projecte número 12 i recorre les parts posteriors de les parcel·les de l'illa 15365 que donen al carrer Corazón de Jesús. Creua el carrer Benacacira i prosseguix per la fatxada de la parcel·la A4 que dóna al carrer José Manteca, i les parts posteriors de les parcel·les A5, A6, A7, A8, A9, B0 i B1. Creua el carrer José Manteca i per la fatxada de la parcel·la 08 de l'illa 16732 es dirigix al punt d'origen.
  
Normativa de protecció del monument i el seu entorn
  
Monument:
  
Article primer. Caldrà ajustar-se al que disposa la secció segona, règim dels béns immobles d'interés cultural, del capítol III de la Llei 4/1998, d'11 de juny, del Patrimoni Cultural Valencià, aplicable a la categoria de monument.
  
Article segon. Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució d'estos fins. L'autorització particularitzada d'ús es regirà segons allò que s'ha disposat per l'article 18 de la Llei 4/1998, d'11 de juny, del Patrimoni Cultural Valencià.
  
Entorn de protecció:
  
Article tercer. De conformitat amb el que disposa l'article 35 de la Llei 4/1998, d'11 de juny, del Patrimoni Cultural Valencià, qualsevol intervenció que pretenga abordar-se en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà conforme als criteris establits en la present normativa, i en el que no hi preveja, per mitjà de l'aplicació directa dels criteris previstos en l'article 39 de l'esmentada llei.
  
Totes les intervencions requeriran, per al seu tràmit d'autorització, la definició precisa del seu abast, amb la documentació tècnica que, per la seua especificitat, els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
  
Article quart. Sense perjuí del que disposa l'article anterior, per mitjà de sospesat informe tècnic municipal, es podrà derivar la no-necessitat de tràmit d'autorització previ en actuacions que se situen fora del present marc normatiu per falta de transcendència patrimonial, com és el cas de les obres i instal·lacions dirigides a la mera conservació, reparació i decoració interior d'estos immobles.
  
En estos casos, l'Ajuntament comunicarà a esta administració, en el termini de 10 dies, la concessió de llicència municipal, i haurà d'adjuntar, com a mínim, l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
  
Article quint. La contravenció del que preveuen els articles anteriors determinarà la responsabilitat de l'Ajuntament en els termes establits en l'article 37 de la Llei 4/1998, d'11 de juny, del Patrimoni Cultural Valencià.
  
Article sext. Criteris d'intervenció.
  
1. Es mantindrà la parcel·lació històrica de l'entorn.
  
2. Seran mantingudes les alineacions històriques de l'edificació conservades fins a l'actualitat.
  
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que els caracteritza, hauran de mantindre les fatxades visibles des de la via pública, preservant i restaurant els seus caràcters originaris.
  
4. Les altures seran les mateixes dels edificis actualment existents, sempre que no superen el nombre màxim de plantes de quatre, inclosa la baixa. Queden prohibits els semisoterranis.
  
5. Les cobertes, d'acord amb la tipologia de la zona, seran en el cos principal de l'edifici, la profunditat edificable del qual oscil·larà entre 8 i 11 metres, seran inclinades, de teula àrab, amb pendent entre el 15% i el 35%, a dos aigües i carener d'altura màxima 2,25 metres respecte de l'altura de cornisa. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
  
6. Les noves edificacions s'adequaran amb caràcter estètic a la tipologia i als acabats tradicionals de Chelva, i la fatxada s'adequarà a les disposicions següents:
  
- -Ràfols amb longitud màxima de volada de 35 centímetres.
  
- Impostes, motlures, cèrcols, rematades ornamentals i la resta d'elements compositius amb una longitud màxima de volada de 15 centímetres.
  
-- Buits de fatxada de proporció vertical, disposició i dimensions característiques de la zona.
  
-- Balcons de barana metàl·lica amb amplària màxima de volada de 40 centímetres, 15 centímetres de vora i longitud màxima d'1,80 metres. Es prohibixen els miradors.
  
-- Els sòcols seran de pedra.
  
-- L'ebenisteria serà de fusta.
  
-- Es prohibixen les persianes, excepte les persianetes exteriors enrotllables tradicionals.
  
7. L'ús permés en esta zona serà el residencial, amb els usos compatibles acceptats per les normes subsidiàries de planejament (DOGV 06.09.1989).
  
Article sèptim. Totes les actuacions que puguen tindre incidència sobre la correcta percepció i la dignitat en la valoració de l'escena o paisatge urbà del monument i el seu entorn, com és el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com pot ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblant caire i conseqüències, hauran de sotmetre's a l'autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat abans al·ludits.
  
Queda proscrita la introducció d'anuncis o publicitat exterior que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat sol·licite i obtinga autorització expressa.
  
Article octau. Qualsevol intervenció que afecte el subsòl de l'immoble o del seu entorn de protecció se sotmetrà al que disposa el títol III de la Llei 4/1998, d'11 de juny, del Patrimoni Cultural Valencià.
  
Article nové. Esta normativa és transitòria fins a l'aprovació del preceptiu pla especial de protecció previst en l'article 34.2 de la Llei 4/1998, d'11 de juny, del Patrimoni Cultural Valencià, per als entorns de protecció dels monuments.